Diari Oficial de la Generalitat Valenciana


Sumari del DOGV 2510, del 18-05-1995 (1995/834737)

DECRET 74/1995, de 2 de maig, del Govern Valencià, pel qual es crea el Pla per a l'Assistència Integral al Pacient Diabètic a la Comunitat Valenciana.
------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1995/05/02/74/dof/vci/html**

### Dades del document

Número de DOGV
:   2510

Data del DOGV
:   18-05-1995

Secció del DOGV
:   DISPOSICIONS GENERALS

Número del document
:   1995/834737


Data del document
:   02-05-1995

Organisme emissor
:   Conselleria de Sanitat i Consum

Tipus de document
:   Decret

DECRET 74/1995, de 2 de maig, del Govern Valencià, pel qual es crea el Pla per a l'Assistència Integral al Pacient Diabètic a la Comunitat Valenciana.   
El manteniment i millora de l'estat de salut de la població de la Comunitat Valenciana és un dels objectius bàsics de la Conselleria de Sanitat i Consum. El model d'atenció integral i programada implica, en primer lloc, el coneixement dels problemes i riscos de salut que afecten la població de la Comunitat Valenciana; en segon lloc, el disseny i la planificació de determinades accions sanitàries adreçades a resoldre, millorar o controlar aquestes situacions; i, per acabar, la implantació de les mesures establertes a fi d'aconseguir els objectius proposats mitjançant la reordenació dels mitjans i recursos disponibles. La possibilitat de crear plans especialment concebuts per a l'actuació en determinats aspectes de salut, permet abordar en profunditat el problema de la diabetis.  
La diabetis mellitus és un problema important de salut, la seua prevalença està en augment a tots els països europeus, afecta totes les edats de la vida i és responsable d'important deteriorament així com de mort primerenca, i suposa la cinquena causa de mort a la Comunitat Valenciana.  
La creació d'un Pla per a l'Assistència Integral al Pacient Diabètic a la Comunitat Valenciana pretén avançar en les actuacions que s'estan realitzant i té per objecte dur a terme activitats adreçades a la prevenció, l'atenció i el tractament de la dita malaltia amb la intenció de reduir la incidència i l'impacte de la diabetis i les seues complicacions, millorar la qualitat de vida, així com la incapacitat i la mort prematura d'aquests pacients.  
En virtut d'açò, i a proposta del conseller de Sanitat i Consum, prèvia deliberació del Govern Valencià en la reunió del dia 2 de maig de 1995,  
DECRETE:  
Article primer  
El Pla per a l'Assistència Integral al Pacient Diabètic a la Comunitat Valenciana s'adaptarà als objectius, procés d'elaboració i desenvolupament que es recullen en aquest decret.  
Article segon  
El Pla per a l'Assistència Integral al Pacient Diabètic a la Comunitat Valenciana tindrà els objectius següents:  
a) Reduir la morbiditat i incidència de la diabetis i les seues complicacions, desplegant la mesures de prevenció adequades per disminuir o retardar-ne les modificacions, alhora que proporcionar un nivell suficient de coneixements a la població i als professionals de la salut.  
b) Millorar la qualitat de vida dels pacients quant al seu benestar físic, psíquic, social, laboral i augmentar-ne l'expectativa d'anys de vida.  
c) Prevenir i tractar les complicacions que puguen presentar-se, a través d'un esforç assistencial i d'investigació.  
Article tercer  
L'obtenció de dades objectives pròpies sobre la importància del problema que representa la diabetis i les seues complicacions a la Comunitat Valenciana, es realitzarà mitjançant la creació d'un sistema d'informació específic de diabetis.  
Amb aquesta finalitat, tot pacient diagnosticat comptarà amb documentació específica per al diabètic on figuren les dades suficients que en permetran la identificació i seguiment.  
Entre la documentació especial per al diabètic podrà crear-se la cartilla de diabetis, que serà subministrada pel metge responsable del malalt. Constarà d'original i de còpies. L'original quedarà en poder del pacient i les còpies s'aniran remetent al responsable del pla de diabetis.  
El sistema d'informació de diabetis estarà sotmesa a les mateixes normes de confidencialitat que la història clínica.  
Article quart  
En el Pla per a l'Assistència Integral al Pacient Diabètic a la Comunitat Valenciana s'establiran els mecanismes i protocols adequats per al correcte i precoç diagnòstic de la diabetis, així com per al seu correcte tractament i control metabòlic a curt i llarg termini i per a la prevenció tant de les complicacions agudes com cròniques.  
Article cinqué  
El pla ha d'incloure l'assistència integral del xiquet diabètic, mitjançant programes de suport sanitari, social i emocional específics per al xiquet i la seua família.  
Article sisé  
Caldrà disposar de consultes interdisciplinars per a la diabètica embarassada que actuaran conjuntament i que en garantiran el control, així com el diagnòstic precoç i tractament de la diabetis gestacional per evitar complicacions en la mare i el xiquet.  
Article seté  
Es disposarà d'un sistema adequat que garantirà l'educació diabetològica, consubstancial al tractament i bon control metabòlic.  
Article vuité  
Es disposarà dels recursos humans i materials adequats i suficients per aconseguir una assistència de qualitat personalitzada i humana. Es disposarà de programes específics de rehabilitació per al diabètics amb complicacions greus o impedits i es promouran els projectes d'investigació diabetològica a la Comunitat Valenciana i se'ls donarà suport.  
Article nové  
El Pla per a l'Assistència Integral al Pacient Diabètic a la Comunitat Valenciana es basa en la creació d'una estructura a nivell d'àrea sanitària, en què participaran recursos tant d'atenció primària com d'assistència especialitzada.  
Article deu  
Per a la posada en marxa del Pla per a l'Assistència Integral al Pacient Diabètic a la Comunitat Valenciana, es crearan les unitats de diabetis amb cobertura d'àrea, que estaran integrades funcionalment en el servei, secció o unitat d'endocrinologia i nutrició dels hospitals d'àrea i comptarà a més amb el suport de l'atenció primària. La unitat tindrà al capdavant un responsable que haurà de ser metge especialista en endocrinologia i nutrició.  
Article onze  
Les unitats de diabetis tindran recursos suficients per a garantir l'assistència al pacient diabètic i que com a mínim consistirà en:  
a) Un metge especialista en endocrinologia i nutrició.  
b) Un pediatra expert en diabetis mellitus infantil, amb dedicació parcial o completa en funció del nombre de pacients diabètics menors de 14 anys controlats per la unitat.  
c) Consultors a temps parcial de les especialitats que tinguen relació amb l'assistència al pacient diabètic.  
d) Personal d'infermeria amb formació en diabetis.  
e) Personal en període de rotació i formació, com residents de medicina familiar i comunitària i altres especialitats.  
f) A nivell d'atenció primària hi haurà un coordinador del programa de diabetis a cada centre de salut de l'àrea, que serà nomenat pel propi equip d'atenció primària.  
g) Suport administratiu suficient.  
Article dotze  
A nivell de l'assistència primària s'establiran programes d'atenció al diabètic on es determinaran funcions preventives, diagnòstiques, terapèutiques i d'educació diabetològica. Els programes esmentats seran elaborats entre la unitat de diabetis i professionals d'assistència primària.  
Article tretze  
Les unitats de diabetis tindran les següents funcions:  
a) Tractament, control i seguiment dels pacients diabètics ingressats per via programada o urgent.  
b) Col·laborar amb el sistema d'informació de diabetis enviant-hi les còpies del document del diabètic.  
c) Seguiment en consultes externes dels malalts diabètics insulinodependents de la seua àrea assistencial i dels que hi siguen remesos des d'Atenció Primària.  
d) Educació diabetològica de pacients i familiars.  
e) Prevenció i tractament de les complicacions agudes del diabètic.  
f) Prevenció, detecció precoç i tractament de les complicacions cròniques.  
g) Coordinació amb altres unitats de diabetis i coordinació amb altres serveis, en especial amb els serveis de pediatria per al control i seguiment dels pacients diabètics menors de catorze anys, així com la coordinació i participació en l'elaboració i el seguiment dels programes de diabetis dels centres d'Atenció Primària.  
h) Elaboració en consens amb altres especialistes i amb atenció primària dels programes d'educació diabetològica adequats per a l'àrea.  
i) Afavorir el treball multidisciplinari, implícit en aquest tipus d'unitats, entre les diferents especialitats que participen en l'atenció al diabètic.  
j) Realitzar activitats d'investigació diabetològica.  
k) Coordinació amb altres nivells no assistencials interns de l'hospital o externs a l'hospital.  
l) Avaluació de la qualitat assistencial prestada.  
Article catorze  
Les unitats de diabetis disposaran d'espai i material adequat i suficient per a realitzar les funcions descrites. Tindran zones per a consultes externes, hospitalització, educació diabetològica i tasques administratives.  
Article quinze  
Els centres que disposen de recursos suficients i que tinguen una alta incidència de pacients diabètics menors de 14 anys, podran crear una unitat pediàtrica de diabetis que estarà coordinada de la unitat de diabetis del centre.  
La unitat pediàtrica de diabetis atendrà tots els pacients diabètics menors de 14 anys i realitzarà tota la resta de funcions establertes per a la unitat de diabetis.  
Aquesta unitat podrà compartir personal o espai amb la unitat de diabetis. És recomanable, no obstant això, que el personal de la unitat pediàtrica de diabetis tinga formació i experiència en el tractament pediàtric de la diabetis i educació sanitària als xiquets per les seues especials característiques.  
Article setze  
Es posaran en funcionament les unitats de referència per a l'assistència al pacient diabètic que en garantisquen l'assistència continuada, amb la creació de programes de vesprada de consultes especialitzades de les complicacions que puga presentar el diabètic, assistència telefònica per a les possibles consultes que es puguen plantejar a qualsevol unitat de diabetis d'àrea, així com per a l'educació diabetològica.  
Article disset  
Les unitats de referència per a l'assistència diabetològica hauran de disposar de recursos materials i humans suficients per fer la seua feina. Dependran funcionalment del servei o la secció d'endocrinologia i nutrició i tindran una persona responsable al capdavant, que haurà de ser especialista en endocrinologia i nutrició. Tindrà també:  
a) Personal sanitari format en diabetis.  
b) Consultors a temps parcial de totes les especialitats mèdiques relacionades amb les complicacions diabètiques, a més d'un psicòleg.  
c) Personal en període de rotació i formació d'especialitats mèdiques relacionades.  
d) Personal administratiu propi.  
Article divuit  
Les funcions de les unitats de referència seran les mateixes que les assenyalades per a les unitats de diabetis d'àrea i a més s'ampliarà els horaris assistencials per garantir una millor cobertura.  
Aquestes unitats disposaran de consultes interdisciplinàries que permetran una assistència integrada i conjunta amb altres especialitats. Es duran a terme programes de màxima complexitat assistencial i atenció als pacients diabètics amb greus complicacions o incapacitats. S'establiran les línies generals per a la coordinació entre les unitats de diabetis de les àrees sanitàries i les unitats de referència per a l'assistència amb tècniques no disponibles a l'àrea corresponent i mitjançant l'ús d'alta tecnologia.  
Realitzaran també activitats d'avaluació de la qualitat de l'assistència.  
Les unitats de referència tindran una unitat d'assistència pediàtrica endocrinològica, amb personal expert en diabetis.  
Disposaran, a més, d'espai suficient per realitzar les seues funcions assistencials, educatives, administratives i per al desenvolupament de programes d'investigació.  
Article dinou  
Tant les unitats de diabetis com les unitats de referència per a l'assistència diabetològica seran acreditades pel secretari general de la Conselleria de Sanitat i Consum, després de la sol·licitud dels centres.  
La sol·licitud d'acreditació per a les unitats de diabetis seran remeses a l'àrea de Planificació Sanitària de la Conselleria de Sanitat i Consum i en la sol·licitud es detallarà l'estructura organitzativa de què disposen, els recursos que tenen i les activitats que realitzen en relació al pacient diabètic. Per a l'acreditació d'unitats de referència per a l'assistència diabetològica hom s'atindrà al que estableix l'article 15 del Decret 174/1992, de 26 d'octubre, del Govern Valencià, pel qual s'aprovà el Reglament sobre l'estructura, l'organització i el funcionament de l'atenció especialitzada del Servei Valencià de Salut.  
Article vint  
La coordinació de tots els nivells de l'assistència al pacient diabètic es realitzarà bàsicament segons s'establirà en el Pla General de l'Assistència Integral del Pacient Diabètic, que distingirà els diferents graus d'afectació de la malaltia, l'atenció a la diabètica gestant, atenció del xiquet diabètic i educació diabetològica fonamentalment.  
Article vint-i-u  
Es crea la Comissió Coordinadora del Pla per a l'Assistència Integral al Pacient Diabètic a la Comunitat Valenciana com a òrgan dependent de la Conselleria de Sanitat i Consum i encarregat de donar suport i realitzar les actuacions necessàries per al desplegament de l'esmentat Pla.  
Article vint-i-dos  
La comissió coordinadora serà nomenada pel conseller de Sanitat i Consum i estarà composta per:  
- El secretari general de la Conselleria de Sanitat i Consum com a president, o la persona que hi delegue.  
- Es nomenarà un responsable del Pla, que actuarà com a coordinador de la comissió.  
- El cap de l'àrea de Planificació Sanitària.  
- Un representant de la Direcció per a la Gestió d'Atenció Primària del Servei Valencià de Salut.  
- Un representant de la Direcció per a la Gestió d'Atenció Especialitzada del Servei Valencià de Salut.  
- Un representant de la Direcció General de Salut Pública.  
- Un representant de la Societat Valenciana d'Endocrinologia i Diabetis.  
Article vint-i-tres  
Les funcions de la comissió coordinadora seran:  
a) Aprovar el contingut del Pla d'acord amb el que estableix el present decret, aprovant les mesures d'actuació.  
b) Efectuar el control i seguiment periòdic del desenvolupament i l'aplicació del Pla.  
c) Determinar els diferents nivells de coordinació entre les parts implicades en l'assistència del pacient diabètic.  
d) Establir i mantenir la necessària coordinació amb altres institucions públiques i privades i amb altres comunitats autònomes que tinguen plans o programes anàlegs, inclòs el Programa Nacional de Diabetis.  
El responsable del Pla tindrà la següent tasca:  
a) Elaboració de propostes a la comissió de coordinació per al desenvolupament dels programes continguts en el Pla, seguiment i avaluació periòdica d'aquests.  
b) Assessorament i recomanacions sobre problemes relacionats amb la diabetis que puguen sorgir en el desplegament del Pla.  
c) Activitats de coordinació amb diferents grups tècnics de treball dedicats a l'estudi i la investigació de la diabetis, tant en l'àrea de l'epidemiologia, prevenció, assistència, informació, formació, docència i altres.  
d) Convocar les reunions de la comissió de coordinació a instàncies de qualsevol dels seus membres o per una altra motivació.  
e) Coordinació i seguiment del sistema d'informació de diabetis.  
Article vint-i-quatre  
La comissió coordinadora del Pla es reunirà com a mínim dues vegades a l'any i sempre que siga convocada pel seu coordinador.  
DISPOSICIó ADDICIONAL  
La comissió coordinadora serà nomenada i haurà d'aprovar el document marc per a l'assistència integral al pacient diabètic a la Comunitat Valenciana en un termini màxim de tres mesos a partir de la data de publicació del present decret.  
DISPOSICIONS FINALS  
Primera  
Es faculta el conseller de Sanitat i Consum per a dictar les normes i adoptar les mesures que calguen per a l'aplicació i el desplegament del que preveu aquest decret.  
Segona  
Aquest decret vigirà des de l'endemà de la seua publicació en el Diari Oficial de la Generalitat Valenciana.  
València, 2 de maig de 1995  
El president de la Generalitat Valenciana,  
JOAN LERMA I BLASCO  
El conseller de Sanitat I Consum,  
JOAQUíN COLOMER SALA


Còpia Permalink ELI